Dawk il-persuni li jridu jieħdu r-rota magħhom fil-vjaġġ tal-fast ferry bejn Malta u Għawdex jistgħu jagħmlu dan bla ebda ħlas żejjed. Dan ħabbritu l-kumpanija Gozo Fast Ferry Ltd li t-Tnejn nediet is-sit onlajn u app ġdida b'xejn, fejn min irid jagħmel il-vjaġġ bejn il-Belt Valletta u l-Imġarr, Għawdex jista' jixtri l-biljett minn fuq is-sit jew fuq l-app b'rata anqas ta' €9.99 għall-adulti u €5.99 għat-tfal. Fi stqarrija, il-kumpanija qalet li dawk il-persuni li jibbukkjaw online fuq www.gozofastferry.com jew fuq l-app li tista' titniżżel minn fuq Google Play Store u Apple App Store u dawk li m'għandhomx it-Tallinja card se jibbenefikaw minn rati orħos. Is-servizz tal-fast ferry se jibda' jopera bejn iż-żewġ Gżejjer mill-1 ta' Ġunju mill-4pm u l-Gozo Fast Ferry Ltd qed tħeġġeġ lill-persuni li se jużaw is-servizz biex iniżlu l-app. Kumpanija oħra tħabbar in-nollijiet tal-fast ferry ta' Għawdex Kelliem għal kumpanija qal: "Dan hu żmien eċċitanti għal Malta. Bħala gżira, it-trasport bil-baħar mhuwiex utilizzat biżżejjed u nittamaw li dan is-servizz ġdid iħajjar lin-nies iħallu l-karozzi tagħhom warajhom u jibdew jikkunsidraw għażliet ġodda ta' trasport." Bl-app tkun tista' tixtri biljetti għalik innifsek jew għal grupp, tibbukkja vjaġġ speċifiku b'ritorn miftuħ jew data u ħin speċifiku ta' ritorn, jew tixtri vjaġġ bir-ritorn miftuħ, li jista' jintuża fi żmien 30 jum, ħabbret il-kumpanija. Fl-istqarrija tħabbar ukoll li dawk li għandhom aktar minn 60 sena u t-tfal se jħallsu rata ta' konċessjoni ta' €3.99, ir-residenti ta' Għawdex iħallsu €4.50, filwaqt li kull min għandu Tallinja card ta' adult jew student jista' jagħmel vjaġġ bir-ritorn għal €7.99. Bħala parti mill-isforzi biex tipprovdi vjaġġ bla xkiel, il-kumpanija ngħaqdet ukoll mal-Malta Public Transport biex tinkludi servizzi ta' shuttle bus lejn postijiet ewlenin bħall-Università ta' Malta u l-Isptar Mater Dei, b'servizz simili se jibda jopera għall-Kulleġġ tal-MCAST f'Raħal Ġdid f'Settembru. Il-kumpanija qalet li ladarba l-passiġġieri jiżbarkaw f'Ta' Liesse fil-Belt Valletta, bil-biljetti tal-Gozo Fast Ferry ikunu intitolati għal vjaġġ bir-ritorn b'xejn fuq il-lift tal-Barrakka biex jaslu fiċ-ċentru tal-belt Valletta. qalet ukoll kif dan irid jintuża fi żmien siegħa mill-ħin tal-vjaġġ. Għal aktar informazzjoni dwar l-iskeda u r-rati żur www.gozofastferry.com jew ibgħat email lil info@gozofastferry.com. Il-kumpanija Virtu Ferries ħabbret li hi se tuża żewġ vapuri: San Franġisk, u San Pawl. Iż-żewġ vapuri ntużaw meta l-Papa Ġwanni Pawlu II u l-Papa Benedittu XVI żaru Malta, rispettivament. Dawn it-tnejn jesgħu 317-il passiġġier, u għandhom veloċità ta' 65 kilometru fis-siegħa. (Photo: Virtu Ferries) Tħabbret ukoll l-iskeda tal-vapur tul il-ġimgħa u anke fi tmiem il-ġimgħa, kif ukoll in-nollijiet. #td_uid_2_60b5feb9dad4d .td-doubleSlider-2 .td-item1{background:url(https://cdn.newsbook.com.mt/wp-content/uploads/2021/05/01081721/Virtu-Ferries-Gozo-Timetable-Rates-80x60.jpg) 0 0 no-repeat}#td_uid_2_60b5feb9dad4d .td-doubleSlider-2 .td-item2{background:url(https://cdn.newsbook.com.mt/wp-content/uploads/2021/05/01081815/timetable2-80x60.jpg) 0 0 no-repeat}#td_uid_2_60b5feb9dad4d .td-doubleSlider-2 .td-item3{background:url(https://cdn.newsbook.com.mt/wp-content/uploads/2021/05/01081823/timetable1-80x60.jpg) 0 0 no-repeat} 1 minn 3